黄庭经讲义
陈撄宁 

题解
丹经之古者，《参同契》而外，其《黄庭》乎？人人读《黄庭》，视《黄庭》与《参同契》不相符者，此不足以读《黄庭》也，道无不一贯也。视《黄庭》与《参同契》即一事者，亦不足以读《黄庭》也，立言有专属也。是说也，余向者微窥之，今读圆顿子讲义而信乃坚矣。又《黄庭》有内外篇。余幼习吾家右军《黄庭帖》，玩其辞而爱之，久之乃知有内景篇焉。顾疑其文之不类，或出于伪托，今读圆顿子讲义而疑乃释矣。圆顿子于丹经无不读也，无不解也，其讲《黄庭》，盖有得于《黄庭》之先者，而《黄庭》皆为注解，必如是以读《黄庭》，而后“黄庭”之义始了解以解也。吾知是编出，人之有志丹经者，皆将奉若秘玩，知所从事焉，无俟余之赘陈也。

辛酉孟夏潜道人王聘三识

弁言
《黄庭经》，不著撰人名氏及时代，惟陶隐居《真诰》云：“《上清真经》，晋哀帝兴宁二年，南岳魏夫人授其弟子，使作隶字写出。数传而后，为某某窃之，因济浙江，遇风沦漂，惟《黄庭》一篇得存。”然考魏夫人为晋之任城人，司徒魏舒之女，名华存，字贤安，幼而好道，摄心夷静，年二十四，适次保掾刘文，宇幼彦，生二子，长曰璞，次曰瑕。其后幼彦物故，夫人携二子渡江，璞为温太真司马，至安成太守。瑕为陶太尉从事，至中郎将。夫人在世八十三年，晋成帝咸和九年化去。以时代推之，兴宁二年，较此尚后三十年，则魏夫人辞世久矣，《真诰》所谓授其弟子者，或是夫人生时诸弟子得其口授，后始笔录。否则早有隶字写本秘藏，至兴宁二年，方传于世耳。

《黄庭》旧有内景外景二篇，《真诰》所指，殆内景篇也。晋王右军有《黄庭经》楷书，历代传刻，以为珍宝，即外景篇也。当右军时代，内景尚未行世，自无所谓外景之名，故右军所写，只称《黄庭》，后人据《真诰》之言，遂滋疑义。盖未知此经原有先后之分，内外之别也。 

两篇文字，不必出于一手，而精理贯通，体用相备，真知个中消息者，当不复存歧视。故吕纯阳真人题《宿州天庆观诗》云；“肘传丹篆千年术，口诵黄庭两卷经；鹤观古坛槐影里，悄无人迹户常扃。”又陆放翁《道室杂兴诗》云：“身是秋风一断蓬，何曾住处限西东；棋秤窗下时闻雹，丹灶崖间夜吐虹；采药不辞千里去，钓鱼曾破十年功；白头始悟颐生妙，尽在黄庭两卷中。”又《书怀诗》云：“早佩黄庭两卷经，不应灵府杂膻腥；凭君为买金鸦嘴，归去秋山剧茯苓。”所称“两卷经”者，非即“内景”与“外景”乎？东坡居士尝书《黄庭内景》，复仿其文体，而为之赞，备极推崇。世儒狃于晋帖，漫谓内景非真，其识解讵出苏陆二公上耶？ 

又从来著丹经者，多言男子之事，女丹诀自有别传，而《黄庭经》则历代女真以之得道者，如鲁妙典、崔少玄、薛玄同之流，具见载籍，颇不乏人。是尤属丹家之要旨，为玄门之总持矣。第是经文义曼衍，多立名洞，设譬语，虽无奥颐隐密之谈，然学者读之，罕能知味。余承同志之勖，就两篇义蕴，沉潜探索，译其精要，分类诠释，务使辞皆能解，理尽可通，庶几玄圃丹台，资为先路云尔。 

第一章　黄庭 

欲读《黄庭经》，必先知“黄庭”二字作何解说。黄乃土色，士位中央，庭乃阶前空地，名为“黄庭”，即表中空之义。吾人一身，自脐以上，为上半段，如植物之干，生机向上；自脐以下，为下半股，如植物之根，生机向下。其生理之总机关，具足上下之原动力者，植物则在根干分界处，人身则在脐，婴儿处胎，鼻无呼吸，以脐带代行呼吸之功用。及出胎后，脐之功用立止，而鼻窍开矣。神仙口诀，重在胎息。胎息者何？息息归根之谓。根者何？脐内空处是也。脐内空处，即“黄庭”也。 

引证《黄庭经》本文 

上有魂灵下关元，左为少阳右太阴，后有密户前生门，出日入月呼吸存。（内景经第二章）上有黄庭下关元，前有幽阙后命门。（外景经第一章）黄庭真人衣朱衣，关门牡龠阖两扉。幽阙夹之高巍巍，丹田之中精气微。（外景经第二章） 

解释 

魂灵即心神，关元在脐下三寸，左阳右阴，言其理耳。若必求脏府经络部位以实之，恐近于穿凿。密户，在身后腰部，生门即脐。 

涵虚子云：合上下前后左右，暗藏一个“中”宇。此“中”，乃“虚无窍”也。外日月一往一来，内日月一颠一倒，绵绵呼吸，均在此虚无窍中。今按呼为出，吸为入，出为辟，入为阖，辟为阳，阖为阴，阳为日，阴为月，故日：……　“出日入月呼吸存。”黄庭之下，即是关元。关元之上，即为黄庭，故曰：“上有黄庭下关元。”《内景经》云“上有魂灵下关元”，则谓设庭之上有心神，黄庭之下有关元耳。辞虽异而义同。 

幽阙即生门，生门即脐，针灸家名为神阙，又名气舍。命门即密户，在背脊骨第十四椎下，即第二腰椎骨之部。修炼家以心神注守黄庭，名曰“黄庭真人”。心色本赤，故日“衣朱衣。”神入气中，气包神外，如牝牡之相衔，故日：“牡龠。”，阖两扉者，喻阴阳相纽。高巍巍者，即《参同契》所云：先天地生，巍巍尊高之意。丹田者，乃结丹之所，如播种子于田中，自然生苗结实，成熟可期，故名日“田”。“精气微”之“微”字，最宜领会。必如易教之洁净精微，老氏之微妙玄通，方尽其用。盖丹道虽不外乎积精累气而成，然徒知执着精气之粗迹，将何以臻神化哉？（附注：后世丹书所言黄庭之部位，与本经微有不同。） 

第二章　 泥　　　丸 

泥丸即上丹田，在头顶中，针灸家名百会穴，乃脑也，为修炼家最重要之关键。当行功时，运周天火候，必后升前降，升到泥丸终，降自泥丸始，所谓还精补脑是也。 

夫脑髓之体极精，脑髓之用至灵。其成也，乃间接由元气化生，其亏也，非物质直接所能补足。人当中年以后，每患脑力薄弱，常欲求助于药，然药无补脑之效。惟有仙家妙术，借阴阴升降之机，化生灵质，日积月累，方可使脑髓渐充，回复原状，或更觉超胜，于是性有所寄，命有所归，虽不仙，不远矣。 

引证《黄庭经》本文 

至道不烦诀存真，泥丸百节皆有神。一部之神宗泥丸，泥丸九真皆有房，方圆一寸处其中。但思一部寿无穷，非各别位居脑中。（内景经第七章）琼室之中八素集，泥丸夫人当中立。（内景经第二十一章）保我泥丸三奇灵，恬淡闭观内自明。（内景经第二十一章）问谁家子在我身，此人何去入泥丸。（内景经第十九章） 

解释 

道法以简要为贵，口诀虽多，重在存真。存即存想，真即真人。言存想吾身真人之所在也。真人，即神。虽周身百节皆有神，惟泥丸之神为诸神之宗。泥丸一部，有四方四隅，并中央共九位，皆神之所寄，而当中方圆一寸处，乃百神总会。修炼家不必他求，但存思一部之神，已可享无穷之寿。因此一部之神，非散居别处，而总居脑中。脑为人身主宰，得其主宰，则易为功也。 

琼室即脑室，八素即四方四隅之神，泥丸夫人，即脑室中央之神。名为夫人者，谓脑属阴性，宜静不宜动，静则安，动则伤。本于老子守雌之义也。三奇，即三元。三元，即元精元气元神。恬淡，谓节嗜欲，少谋虑。闭观，谓闭目返观。此言保养脑中精气神之法，惟在返观内照也。谁家子，乃内丹之喻名，内丹既结于下田，是不可不迁，迁将何去，即上入泥丸。盖返观内照，乃静以养性之功，丹成上迁，乃动以凝命之术。作用虽异，道理则同。 

第三章　魂魄 

自来言魂魄者，理论至颐，不可华陈，挚其大纲，约有十说： 

（一）以阴阳论魂魄者：陈氏礼记注日：魂者阳之灵而气之英，魄者阴之灵而体之精。高诱《淮南子注》日：“魂者阳之神，魄者阴之神。” 

（二）以五行论魂魄者：朱子全书日：“魂属木，魄属金。”所以说三魂七魄，是金木之数也。 

（三）以五脏论魂魄者：《内经》云：心藏神，肝藏魂，肾藏精，肺赎魄。又日；随神往来者谓之魂，并精出入者谓之魄。此言魂与神为一家，魄与精为一家。正合丹道东三南二，木火为侣，西四北一，金水同宫之说。 

（四）以鬼神论魂魄者：《礼祭义》日：气也者，神之盛也；魄也者，鬼之盛也。气即魂意，魂与气，古人常合为一谈。如延陵季子骨肉归于土，魂气无不知之语可见。 

（五）以动静论魂魄者：《性理大全》引宋儒说云：动者，魂也；静者，魄也。动静二字，括尽魂魄。凡能运用作为，皆魂使之尔，魄则不能也。 

（六）以升降论魂魄者：《朱子全书》日：人将死时，热气上出，所谓魂升也；下体渐冷，所谓魄降也。 

（七）以志气论魂魄者：《朱子全书》引《苏氏易解》日：众人气胜志而为魄，志胜气而为魂。 

（八）以思量与记忆论魂魄者：宋儒黄勉斋日：人只有个魂与魄，人记事自然记得底是魄，如会恁地搜索思量底便是魂。魂主经营，魄主受纳。 

（九）以知觉与形体论魂魄者：《礼祭义》陈氏注曰：人之知觉属魂，形体属魄。如口鼻呼吸是气，那灵处便属魂；视听是体，那聪明处便属魄。 

（十）以生成之先后论魂魄者：《春秋左氏传》云：人生始化曰魄，既生魄，阳曰魂。后儒为之解曰：始化是胎中略成形时，人初间才受得气，便结成个胚胎模样是魄。既成魄，便渐渐会动，属阳曰魂。 

以上诸说，各有不同，合而观之，或可于中取得一较为明确之印象。至其相互之关系，则犹有说焉。《内经》曰；魂魄毕具，乃成为人。薛生白注曰：气形盛则魂魄盛，气形衰则魂魄衰。魂是魄之光焰，魄是魂之根柢。魄阴主藏受，故魄能记忆在内。魂阳主连用，故魂能动作发挥。二物本不相离，精聚则魄聚，气聚则魂聚。是为人物之体。至于精竭魄降，则气散魂游，而无所知矣。 

又朱子日：无魂，则魄不能以自存，今人多思虑役役，魂都与魄相离。老氏便只要相守得相合。老子云：载营魄，是以魂守魄。盖魂热而魄冷，魂动而魄静。能以魂守魄，则魄以所守而宜静，魄以魂而有生意。魂之热而生凉，魄之冷而生暖；惟二者不相离，故其阳不燥，其阴不滞，而得其和矣。不然，则魂愈动而魄愈静，魂愈热而魄愈冷。二者相离，则不得其和而死矣。 

水，一也，火，二也。以魄载魂，以二守一，则水火固济而不相离，所以永年也。愚按朱说颇有合于丹家魂魄相拘之旨，徒知炼魂，不知炼魄，死焉鬼仙；徒知炼魄，不知炼魂，则尸居余气耳。 

引证《读庭经》本文 

百谷之实土地精，五味外美邪魔腥，臭乱神明胎气零，那徒返老得还婴？三魂勿勿魄糜倾，何不食气太和清，故能不死入黄宁。（内景经第三十章）玄元上一魂魄炼，一之为物最罕见，须得至真乃顾盼，至忌死气诸秽贱。（内景经第二十七章）魂欲上天魄入渊，还魂返魄道自然。（外景经第十五章）垂绝念神死复生，摄魂还魄永无倾。（内景经第十一章）和制魂魄津夜平　（内景经第十一章）高拱无为魂魄安。（内景经第二十三章） 

解释 

人赖百谷以养身，调五味以悦口，而大患即由此而生。荤腥臭气足以秽乱吾人之神明，致使胎中所受之先天元气凋零殆尽。如何能得返老还童之效？魂飘魄丧，后悔何及？若能渐绝俗食，专心食气，保养太和，则可长生。然修炼之道，至为玄妙，阴阳不可偏胜，魂魄必宜合炼。魂魄合炼者，即是由后天之阴阳，复归于先天之一气。但此一气，最不易得，有真有伪。真者，纯是清灵生气可用，伪者，中含秽质死气，乃大忌也。 

道家所以贵乎魂魄相拘者，因魂之性每恋魄，魄之性每恋魂，不忍分离。不幸以人事之逼迫，使魂不能不升，魄不能不降，魂魄分离，则人死矣。返还之道，亦是顺其魂魄自然相恋之性而已。 

夫人当生命垂绝之时，茍一念至诚，存想吾人身中元神，尚可多延残喘，况知魂魄相拘之道者，岂有倾危之患乎？夫摄魂还魄，虽有作用，惟贵在和平，而不可偏激。偏则不和，激则不平。茍魂魄能和，则气可化津，津亦可化气。周身津气，润泽流通，自无不平之患矣。修炼之术，先有为而后无为。和平之极，归于静定，魂魄自然安宁矣。 

第四章　呼吸 

前三节虽略具理论，尚未言明学者致功之方。丹诀数十家，深浅各别。而其下手之诀，皆不外呼吸作用。气存则人生，气竭则人死，呼吸所关，顾不重欤？普通之人，徒知以口食谷，不知以鼻食气，虽终日呼吸不断，然此等呼吸，大都出多入少。粗而短，不能细而长；急而浅，不能缓而深。乃修炼家之大忌也。 

仙道贵在以神驭气，使神入气中，气包神外，打成一片，结成一团，纽成一条，凝成一点，则呼吸归恨，不至于散漫乱动，而渐有轨辙可循。如是者久之，即可成胎息。 

何谓胎息？即呼吸之息，氤氲布满于身中，一开一阖，遍身毛窍，与之相应，而鼻中反不觉气之出入，直到呼吸全止，开阖俱停，则入定出神之期，不远矣。今《黄庭经》所论之呼吸，乃胎息以前之初步，学者习之既久，可以却病延年。若仙道全部工夫，尚未论及。 

引证《黄庭经》本文 

仙人道士非有神，积精累气以成真。人皆食谷与五味，独食太和阴阳气。（外景经第十八章）嘘吸庐间以自偿，保守完坚身受庆；方寸之中谨盖藏，精神还归老复壮，（外景经第四章）肺部之宫似华盖，下有童子坐玉阙。七元之子主调气，外应中岳鼻齐位。素锦衣裳黄云带，喘息呼吸体不快。急存白元和六气，神仙久衣无灾害，用之不已形不坏。（内景经第九章）呼吸虚无入丹田，玉池清水灌灵根。（外景经第一章） 

解释 

修仙学道之人，非有别种神奇手段，不过积精累气而已。常人皆食五谷与五味，道人独食阴阳之气。《黄帝内经》云：　“食谷者，智慧而天；食气者，神明而寿。”亦此意也。 

夫人在世俗，无论如何安闲，总不兔有劳心劳力之事。一有所劳，其精神即不免损失，是必用方法以补偿其损失。其法如何？即呼吸也。但呼吸往来，必有定所。其扼要乃在庐间。庐间亦名规中，即黄庭也。如能常用调呼吸之功，而又能保守身内精神，不使外漏，则身有余庆矣。日积月累，回环于方寸之中，以立命根。借身内之元气，以招摄虚空之精神，则自有生以来，历年损失之精神，皆可还归于我身，何患老乎？ 

人身脏腑，肺部最高，形如华盖。肺属金，其色白，故日玉阙。肺之下有心，心属火，其数七，故日“七元之子”。肺藏气，心藏神，道家贵在以神驭气，故曰：“七元之子主调气”，肺开窍于鼻，人面分五岳，鼻为中岳，故曰：“外应中岳鼻齐位”。素者，纯洁之义，黄者，中和之义。必要纯洁，气要中和，故曰：“素锦衣裳黄云带。”身体偶有小恙，则呼吸不能调匀而喘息，此时急宜存神以调和病气。六气者，风寒暑湿燥火之气。偶有偏胜；则足以致病。茍能和之，则病愈矣。道书凡一身头面脏腑骨节，皆有神名。白元者，肺神也。存白元者，即是凝神以合于气也。 

道家工夫，视不用目，听不用耳。久视者，非谓眼向外看，乃神向内视，内视又名返观。人能常用返观内照之功，自然灾害不侵。用此工夫，永久不已，则形可常存矣。但调呼吸之最要口诀，即不可滞于有象，又不可浮泛无根。能合虚无，则不着相，能入丹田，则非无根。不色不空，勿忘勿助，是真口诀。学者当呼吸调和之候，口中必有甘凉之津液发生，顺而吞之，以意直送下降，复得神火炼之，使津化为气，润泽周身，而后归纳于下田，以培值命蒂，故日：“玉池清水灌灵根。” 

第五章　漱津 

人口中之津液，譬如山中之泉水。水性本就下，而泉水能至山顶者，何也？地下水气循土脉透石隙而上蒸也。水气何以上蒸？则以地中含蓄之热力使然。吾人静坐工夫已久，口中自然发生一种甘津，清凉爽淡，异乎常时。此亦因身中团聚之热力，蒸动下焦之水气，循经络之路而上升，至口中遂化为津。此津由炼气而生，与常津不同。吞入腹中，大有补益。果能勤加修炼，勿稍间断。则第一次吞入腹申之津，又为热力蒸动，化气上升，仍至口中。复还为津，此为第二次所化，比第一次更觉甘美。其补力亦吏大。如是循环不休，直至百千万次，功同乳转醍糊，而古人所谓“玉液还丹”，不外是矣。 

引证《黄庭经》本文 

口为玉池太和官，嗽咽灵液灾不干。体生光华气香兰，却灭百邪玉炼颜。（内景经第三章）舌下玄膺生死岸，出清入玄二气焕。（内景经第六章）存嗽五芽不饥渴。（内景经第二十二章）闭口屈舌食胎津。（内景经第二十七章）取津玄膺入明堂，下溉喉咙神明通。（内景经第三十三章）三十六咽玉池里。（内景经第三十四章）玉池清水上生肥，灵根坚固老不衰。（外景经第二章） 

解释 

常人口中储满浊气，皆由不知升降吐纳之法，以致上下失其轻重之机，故下焦之清气不能升，而上焦之浊气不能降。玆谓口为玉池，言其清洁；官为太和，言其调适。果能时刻用功。吐浊纳清，降浊升清。往复循环，酿造灵液，则百病不侵。而肌肤光泽，气如兰香，颜如玉润矣。 

舌下有生津之窍，名日：“玄膺”。所关于人者至要。试观病人，若舌卷、齿槁、津涸、液乾者，必死，可知其故也。且津液从气化，气有出入，其上出于口鼻无不清，其下入于丹田无不深。玄即深意，存者存神。嗽者嗽津。五芽者，东西南北中五方之生气，虽曰存嗽，实兼吐纳工夫。《道藏》另有食五芽气之法，烦琐无当，今不具论。 

又凡呵浊时，必开口，吞津时，必闭口。屈舌者，舌抵上颚。胎津者，言自生丹田中胎息薰蒸所化生之津液，上溢于口，取而咽之，下喉咙，过明堂，复化为气。气足则神灵，故日：“神明通”也。三十六咽之教乃旧习，今可不拘。灵根，乃人身脐下之命根也。常人此根不固，易为情欲疾病所摇动。日衰一日，而人死矣。修炼家运用升降吐纳之功，使口中津液源源而来，汨汨而吞，如草木得肥料之培养，而根自固矣。 

第六章　存神 

神者，乃最不可思议之物，变幻无方，出入无时，谁得而拘之？所谓“存神”者，岂非徒托空言乎？然茍知其法，亦不难为。存神之义，即神自存耳，非依他力而后存也。存神与存想不同，存想者，如《大洞经》存想百神之衣裳、冠带、形容、动作。又如《龙虎九仙经》，存想黄云撞顶。《中黄经》，存想五方五色之气，出于身中等法皆是。 

若夫存神，则无所想。不过将神光凝聚于一点，不使散漏之谓也。存神，不限于身中一处，亦不限在身内，有时亦存神于身外。丹道步步皆以存神为用。《黄庭经》所云，尚未尽其量，惟示学者以梗概而己。 

引证《黄庭经》本文 

六府五藏神体轻，旨在心内运天经，昼夜存之可长生，（内景经第八章）心部之宫莲含花，调血理命身不枯。外应口舌吐五华，临绝呼之亦登苏，久久行之飞太霞。（内景经第十章）肾部之宫玄关圆，主诸六府九液源，百病千灾当急存，两部水主对生门，使人长生升九天。（内景经第十二章）窍研恬淡道之园，内室密眄尽睹真，真人在已莫问邻，何须远索求因缘。（内景经第二十三章）三光焕照入子室，能存玄冥万事毕，一身精神不可失。（内景经第二十五章） 

解释 

人身脏腑所以能有功用者，皆神为之宰也。心与神共为一物，其静谓之心，其动谓之神。五脏六腑，自具天然运动之能力，而无丝毫差式，故日：“心内运天经。”常人脏俯之运动，昼夜不休，终有疲劳之日，亏损之时。 

修道者，先守静以制动，复存神以安心，再虚心以炼神，互相为用，则藏府气血之循环，可以缓和而得养，免致外强中干，急促失调浮躁不宁之弊，自可长生。吾人腔内，肺脏之下有心脏。其形如未开之莲花，其功用主调血。血调则命理，而身体光润，无枯稿之容。口中有舌，为心之苗，心动则气泄于舌。若人老病垂危，魂欲离体，一意存神于心，不惊不恐，不乱不摇，则必能延命于俄顷。况当少壮之时，习此定心存神之法，久久行之，有不飞腾霞路者乎？ 

肾属水，故为六府九窍津液之源，肾气衰则百病丛生。修炼家常以心火下交肾水，使火不上炎，水不下漏，水火既济而结丹。肾有二枚，故曰两部，肾为水之生，故日“水主。。对生门者，前对脐也。人能常以不动之神，藏于脐肾两者之间，以立命基，则长生不难致矣。 

玄门功法，虽云奇妙。若尽力研究，仍归于恬淡无为之域，大道本如是也。内视密眄，自见其真，方知真人近在身中，何必他求远索哉？ 

三光在天为日月星，在人乃耳目口。《参同契》云：”耳目口三宝，闭塞勿发通，“又云：”三光陆沉，温养子珠，。盖谓耳不外听，目不外视，口不开言，则此五窍之神光，闭而不用，潜入混沌之渊，返照黄庭之室，玄其属水，象坎；神光属火，象离。存神于玄某，则坎离交合，水火既济，自然一身之精神凝结不散矣。 

第七章　致虚 

前言呼吸嗽津存神诸作用，法良意美，效验计日可期。然恐学者不察，执着太过，非徒无益，且有损害，故继之以致虚。致虚者，非枯坐顽空也，乃动中之静也，非一切不依也，乃心依于息，息依于心，浑然而定，寂然而照也。 

医家用参树补气，而俱其滞，必佐陈皮以疏之；用地黄补血，而嫌其腻，必佐当归以行之。修炼家以风火之力，锻出饮食之精华，盖培养吾身之亏损，必顺乎自然之理，合乎虚无之妙，以调和其太过，而制限其有余，方可归于纯和之域，是犹医家陈皮当归之作用也。否则，执着成法，不知变通，刻意猛进，反使阴阳有偏胜之虞，乃悍然谓世无神仙，书皆诬罔，岂其真耶？ 

引证《黄庭经》本文 

物有自然事不烦，垂拱无为体自安。体虚无物身自闲，寂寞旷然口不言。（外景经第十一章）眉号华盖覆明珠，九幽日月洞虚无。（内景经第六章）呼吸虚无入丹田，（外景经第一章）虚中恬淡自致神，（内景经第二十九章）正室之中神所居，洗心自治无敢污，历观五脏视节度，六府修持洁如素，虚无自然道之故。（外景经第十章）作道优游身独居，扶养性命守虚无，恬淡无为何思虑，羽翼已成正扶疏，长生久视乃飞去，（外景经第十二章） 

解释 

天下事物，皆有自然之理。顺自然之理而行，则事不烦；若逆之，则生荆棘矣。身无为而身自安，心无物而心自闲，寂寞者静，旷然者虚。《参同契》云：“内以养己，安静虚无。”又云：“象时顺节令，闭口不而谈。”又云：“兑合不以谈，希言顺鸿蒙。”正是口不言之意。 

眉如华盖，下覆明珠。明珠者，目也。目之光最易外耀，如日月然。日月沦于九幽者，即二目神光下藏于气海之中，于是呼吸亦随之而入丹田。呼吸者，气也。气既归根，神亦恬谈，皆不离乎虚无作用，然亦非枯坐顽空也。李涵虚曰：正室者，中央神室，不偏不倚，洗心退藏，自动修治，无敢垢污。由是而内观五藏，历历如烛照，一身节度，皆可审视。由是内观六府，一一修治，洁然如素，并无浊秽，虚无自然之道，本如是也。 

修道之士，或在人间，或入山林，须优游自适，守吾身而独居，先修玉炼以明性，后修金炼以立命，其秘要只是内守虚无耳。仙家以炼气为炼羽翼，神定气足，则羽翼已成。扶疏者，神气条茂也。从此内全性命，外固形躯，隐显人间，长生久视，厌居尘寰，乃脱壳飞去。 

第八章　断欲 

仙家初步工夫，贵在返老还童。若身中精气亏损，肌体不充，必渐用功修炼培补，使其固复原状。培补之道路有三：（一）饮食滋养从口入。（二）空气呼吸从鼻入。（三）元气阖辟从毛孔入。三者荟萃积蓄蕴酿于一身，渐采渐炼，渐炼渐结，内实骨髓，外华肌肤，灵府神清，丹田气满，至此方证长生之果，远离老病之乡。然欲得如是功效者，非断绝房事不可。若古今养生家所言节欲者，非神仙家本旨。徒曰节制，于事无济，必使断绝，方获全功。且不仅禁男女之合，又用法闭精窍之门，待其永无漏泄而后已。 

或曰：然则何以解于彭祖之说乎？曰：彭祖所行，本非仙道。不过以房中术延其年耳。似未可相提并论。夫淫机之动，乃身中一种潜蓄之力，为欲念所感，及外景所摄，不得不随机发现，然吾人潜蓄之力有限，丰于此必俭于彼。假令人之生活与禽兽等。除饮食男女，别无所事，则任其纵欲而已。奈人事万变，学业多端，咸赖身中潜蓄之力以肆应。倘此力消耗于淫欲者多，则能运用于他处者必少，无论何事，难以成就，岂独修炼为然哉！ 

或又问《悟真篇》云：“休妻漫遣阴阳隔。”此语对于断欲之义，是否冲突？曰；吾所谓断欲者，指世俗男女媾精之事而言。为普通说法，为初学立基，必不可无此一戒。若悟真所传，乃金液大还丹之妙道。神仙眷属，回出尘凡，非常情所能测也。 

引证《黄庭经》本文 

长生至慎房中急，何为死作令神泣，忽之祸乡三灵灭，但当吸气炼子精，寸田尺宅可治生。若当海决百渎倾，叶落树枯失青青。气亡液漏非己行，专闭御景乃长宁，保我泥丸三奇灵。（内景经第二十一章）急中精室勿妄泄，闭而宝之可长活。（内景经第二十二经）长生要妙房中接。（外景经第七章，此句含有深意） 

解释 

欲修长生之术，最宜戒慎者，房中之事也。奈何世人冒死而作，致令精枯气竭，神无所依，能勿泣乎？精气神乃人身三灵物，彼此有连带之关系。试以灯油为喻，人身所藏之精，譬如盏中所贮之油，油量充足则火焰炽盛，火焰炽盛则光亮倍明，反之，则油干火息而光灭矣。火譬如人之气，光譬如人之神，精满则气旺，气旺则神全。今因贪欲之故，使精枯渴，精枯则气散，气散则神亡，而祸不旋踵矣。 

然人茍能痛改前非，断绝淫欲，加以吸气炼精之术，则事尚可为。虽曰“寸田尺宅，”其细已甚。能保守之，而扩充之，尽力图谋，未尝不可立百世之基业。若夫房中之事，气亡液漏，其趋势如海决渎倾，其现象如树枯叶落，大非吾辈所宜行也。必使专闭交接之路，乃可长享康宁之福。泥丸得养，则脑髓盈，精气常凝，则神魂定。故修炼家所最急者，在于闭精勿泄。如是则生命可长存矣。 

按永久闭精勿泄，虽是修仙者第一要义，然在已破体之人，实行此事，每感受极端之困难。服药无效，运动无效，独身禁欲无效，正心诚意无效，参禅打坐无效，信仰各种宗教无效。甚至于六字气，八段锦、易筋经、开三关、转河车、小周天、大周天、种种工夫用尽，仍属无效。有时遗精或反而加剧。若听其自然，不加遏止，一月泄漏数次，或数月泄漏一次，固无妨于身体之健康，所惜者，修仙之志愿，付诸流水矣。 

当知此事，要量体裁衣，因人说法，不可执一以概其余。传道者，须有超群之学识，受道老，须有天赋之聪明，然后循循善诱，由浅而深，历尽旁门，终归正路。不废夫妻，偏少儿孙之累，不离交合，能夺造化之权。道书所谓“男子茎中无聚精，妇人脐中不结婴。”又谓：“男子修成不漏精，女子修成不漏经。”的确具此功效。世有豪杰，不甘为造物阴阳所播弄者，尝有味于斯言乎！ 

